અખબારી પ્રિ-સેન્સરશિપ વિરુદ્ધની લડાઈમાં, વરિષ્ઠ વકીલ શ્રી દરૂસાહેબે મોરચો સંભાળ્યો પરંતુ ‘સાધના’એ કટોકટી પ્રશાસનની એ ગેરબંધારણીય - ગેરજનતાંત્રિક કાંટાળી વાડ તોડવાનો યશસ્વી પ્રયાસ કર્યો. તત્કાલીન લોકસંઘર્ષ-સમિતિના આગેવાન-ધારાશાસ્ત્રી શ્રી ચંદ્રકાંતભાઈ દરૂનું યોગદાન વિશેષ સ્મરણીય છે. દરૂસાહેબે એક લાંબી નોંધ તૈયાર કરી, જે મુજબ સરકારનો વિરોધ કરવાનો નાગરિકોનો મૂળભૂત બંધારણીય અધિકાર અચ્છેદ્ય છે. શ્રી દરૂસાહેબના ૪૫ પાનાંના એ લાંબા લેખને ‘સાધના’માં પ્રકાશિત કરવા માટે સેન્સર અધિકારી સમક્ષ મોકલવામાં આવ્યો. ધારણા પ્રમાણે જ તે લેખમાંથી એક પણ શબ્દ છાપવાની મંજૂરી આપવામાં આવી નહીં, પરિણામે તેની સામે ગુજરાતની વડી અદાલતમાં રિટ પિટિશન દાખલ કરવામાં આવી. દરૂસાહેબે અદાલતમાં જબરદસ્ત કાનૂની લડાઈ ખેલી. વડી અદાલતના વિદ્વાન ન્યાયમૂર્તિઓ, ચીફ જસ્ટિસ શ્રી બી.જે. દીવાન અને જસ્ટિસ શ્રી પટેલની બેન્ચે ૧૩ ઑગસ્ટે છેલ્લી સુનાવણી રાખેલી. એ જ સવારે સુનાવણી શરૂ થાય એ પહેલાં જ સેન્સર અધિકારીનો પત્ર ‘સાધના’ને મળ્યો, જેમાં જણાવાયું હતું કે, ‘તમે રજૂ કરેલો લેખ, કટોકટી વિશે પુન: વિચારણા કરો’ જે અમે રદ કર્યો હતો, એ રદ કર્યાનો નિર્ણય અમો પાછો ખેંચી લઈએ છીએ.’